Komisjoni arvamus EÜ asutamislepingu artikli 251 lõike 2 kolmanda lõigu punkti c alusel Euroopa Parlamendi muudatuste kohta nõukogu ühises seisukohas seoses järgmise ettepanekuga: Euroopa parlamendi ja Nõukogu määrus, millega luuakse telekommunikatsioonisektori Euroopa reguleerivate asutuste töörühm millega muudetakse Komisjoni ettepanekut EÜ asutamislepingu artikli 250 lõike 2 alusel /* KOM/2009/0422 lõplik - COD 2007/0249 */





[pic] | EUROOPA ÜHENDUSTE KOMISJON | Brüssel 29.7.2009 KOM(2009) 422 lõplik 2007/0249 (COD) KOMISJONI ARVAMUS EÜ asutamislepingu artikli 251 lõike 2 kolmanda lõigu punkti c alusel Euroopa Parlamendi muudatuste kohta nõukogu ühises seisukohas seoses järgmise ettepanekuga: Euroopa Parlamendi ja nõukogu määrus, millega luuakse telekommunikatsioonisektori Euroopa reguleerivate asutuste töörühm MILLEGA MUUDETAKSE KOMISJONI ETTEPANEKUT EÜ asutamislepingu artikli 250 lõike 2 alusel 2007/0249 (COD) KOMISJONI ARVAMUS EÜ asutamislepingu artikli 251 lõike 2 kolmanda lõigu punkti c alusel Euroopa Parlamendi muudatuste kohta nõukogu ühises seisukohas seoses järgmise ettepanekuga: Euroopa Parlamendi ja nõukogu määrus, millega luuakse telekommunikatsioonisektori Euroopa reguleerivate asutuste töörühm 1. TAUST Menetlus Komisjon võttis 13. novembril 2007 vastu määruse ettepaneku COM(2007) 699 – 2007/0249 (COD) ning esitas 13. novembril 2007 Euroopa Parlamendile ja nõukogule ettepaneku võtta asjaomane määrus vastu vastavalt EÜ asutamislepingu artiklis 251 sätestatud kaasotsustamismenetlusele. Majandus- ja Sotsiaalkomitee esitas oma arvamuse 29. mail 2008. Regioonide Komitee võttis oma arvamuse vastu 19. juunil 2008. Komisjon võttis 5. novembril 2008 kooskõlas EÜ asutamislepingu artikliga 250 vastu muudetud ettepaneku,[1] mis sisaldab täielikult või osaliselt paljusid muudatusettepanekuid, mille Euroopa Parlament kiitis heaks esimesel lugemisel 24. septembril 2008. Nõukogu võttis 16. veebruaril 2009 kooskõlas EÜ asutamislepingu artikliga 251 vastu oma ühise seisukoha kõnealuse ettepaneku kohta[2]. Komisjon võttis nõukogu ühist seisukohta käsitleva teatise vastu 17. veebruaril 2009[3]. Euroopa Parlament võttis vastu oma seisukoha teisel lugemisel 6. mail 2009. 2. KOMISJONI ETTEPANEKU EESMÄRK Komisjoni ettepaneku eesmärk on luua sõltumatu eksperdiasutus, mis aitaks tõhusalt kaasa siseturu lõplikule väljakujundamisele ning aitaks komisjoni ja liikmesriikide reguleerivatel asutustel rakendada ELi reguleerivat raamistikku elektroonilise side vallas. 3. KOMISJONI MÄRKUSED 3.1. Üldosa Euroopa Parlament võttis täiskogu istungil 6. mail 2009 vastu mitu nõukoguga läbiräägitud muudatust nõukogu ühises seisukohas, et tagada vastuvõtmine teisel lugemisel. Kõnealused muudatused hõlmavad peamiselt järgmist. Määruse Euroopa Parlamendi poolt muudetud versiooni kohaselt luuakse kahetasandiline struktuur: elektroonilise side Euroopa reguleerivate asutuste ühendatud amet (Body of European Regulators for Electronic Communications, BEREC) koosneb 27 liikmesriigi reguleerivatest asutustest ning tal on nõuandev pädevus, kuid ta ei ole juriidiline isik; büroo, kuhu kuulub korralduskomitee (27 liiget + 1 komisjoni esindav liige) ja haldusdirektor, on juriidilise isiku staatusega ühenduse asutus, kellel on toetav roll. BEREC peaks andma komisjonile ja liikmesriikide reguleerivatele asutustele eksperdiabi kõikide ülesannete täitmisel, mis tulenevad ELi reguleerivast raamistikust elektroonilise side vallas. Büroo peaks pakkuma BERECile tema ülesannete täitmiseks vajalikke haldusalaseid ja professionaalseid tugiteenuseid. Bürood rahastatakse ühenduse toetusest ja rahalistest osamaksetest, mida liikmesriigid või nende reguleerivad asutused teevad vabatahtlikult, et rahastada konkreetseid tegevuskulusid. Komisjon kiidab Euroopa Parlamendi muudatusettepanekud heaks, kuna need on kooskõlas ettepaneku üldeesmärgi ja laadiga. 3.2. Muudetud ettepanekud Komisjon muudab vastavalt EÜ asutamislepingu artikli 250 lõikele 2 oma ettepanekut seoses muudatustega, mille Euroopa Parlament võttis vastu täiskogu istungil 6. mail 2009. [1] KOM(2008) 720 lõplik. [2] ELT C 75E, 31.3.2009, lk 67. [3] KOM(2009) 78 lõplik.